
URBROJ: 2137/17-02-25-1
Molve, 1. rujna 2025.
UVODNI DIO

Sukladno članku 50. Statuta Općine Molve, a vezano uz članak 35.b, stavak 1. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19. i 144/20.) podnosim Općinskom vijeću Općine Molve ( u daljnjem tekstu: vijeće) polugodišnji izvještaj o radu općinskog načelnika za razdoblje siječanj – lipanj 2025. godine. 
U svibnju i lipnju ove godine održani su redovni izbori za izbor općinskog načelnika Općine Molve, te mi je izuzetna čast što su mještani općine Molve prepoznali moj dugogodišnji rad i vođenje općine te sam ponovno  izabran za istu dužnost. Puno projekata je realizirano, puno projekata je u planu, ali ono što me posebno motivira za daljnjim radom su ostvareni rezultati vidljivi kroz viši i bolji društveni, kulturni i duhovni životni standard.  

Konstituirajuća sjednica vijeća održana je 12. lipnja 2025. godine,a točke dnevnog reda bile su vezane uz donošenje brojnih Rješenja o izboru predsjednika, podpredsjednika i članova vijeća i njegovih radnih tijela.
U izvještajnom razdoblju kao općinski načelnik Općine Molve, u okviru svog djelokruga, kao i dosada obavljao sam izvršne poslove iz samoupravnog djelokruga općine koji su mi povjereni Zakonom, utvrđivao prijedloge općih akata koje donosi vijeće, davao mišljenje o prijedlozima odluka i drugih akata koje vijeću upute drugi ovlašteni predlagači, izvršavao i osiguravao izvršavanje općih akata vijeća, upravljao nekretninama i pokretninama u vlasništvu Općine kao i prihodima i rashodima Općine, usmjeravao djelovanje Jedinstvenog upravnog odjela Općine u obavljanju poslova iz samoupravnog djelokruga Općine, nadzirao njihov rad, te obavljao i druge poslove u skladu sa Zakonom, statutom Općine i aktima Vijeća. 

Potpisao sam ugovore o dodjeli financijskih sredstava za 2025. godinu sa predsjednicima udruga sa područja općine Molve, a koje su se javile na javne pozive za financiranje i ugovaranje programa/projekata od interesa za opće dobro raspisane početkom prosinca 2024. godine.
Potpisao sam ugovor sa Hrvatskim zavodom za zapošljavanje kojim je osigurano  financiranje zapošljavanja dviju osoba u javnom radu u visini do 100% troška minimalne bruto II plaće i trošak prijevoza i to  za razdoblje od 01.05.2025. do 31.10.2025.godine.
Odlukom o udjelu sredstava fiskalnog izravnanja za pojedinu općinu, grad i županiju u ukupnim sredstvima fiskalnog izravnanja s iznosom sredstava fiskalnog izravnanja za 2025. godinu koju je donijelo Ministarstvo financija krajem prosinca 2024. godine utvrđeno je pravo na iznos sredstava fiskalnog izravnanja za Općinu Molve u iznosu  448.084,32 eura. Za izvještajno razdoblje 2025.uplaćeni je razmjerni dio u iznosu 224.042,16 eura u korist žiroračuna Općine Molve.
Za izvještajno razdoblje 2025. godine, Savjet mladih Općine Molve održao je 1 ( jednu) sjednicu na kojoj su članovi savjeta između ostalog razmatrali Izvještaj o radu Savjeta mladih Općine Molve za 2024. godinu, te Izještaj o sudjelovanju na projektu „SLO4CRO“.
VATROGASTVO, CIVILNA ZAŠTITA I ZAŠTITA NA RADU
Za poslovanje Vatrogasne zajednice općine Molve i dobrovoljnih vatrogasnih društava isplatio sam  7.100,00 eura. Krajem siječnja 2025. godine donio sam Odluku o donošenju Plana djelovanja civilne zaštite Općine Molve kojeg je izradila sukladno odredbama Pravilnika o nositeljima, sadržaju i postupima izrade planskih dokumenata u civilnoj zaštiti  te načinu informiranja javnosti u postupku njihovog donošenja Ustanova za obrazovanje odraslih za poslove zaštite osoba i imovine „ Defensor“ iz Varaždina.  
I dalje su na snazi ugovori temeljem kojiih podmirujem obveze najma prema BKS – leasing Croatia d.o.o. iz Zagreba za  putničko višenamjensko vozilo ( kombi 8+1) nabavljeno putem operativnog leasinga u 2021. godini i navalno vatrogasno vozilo Flammifer FF TLF 3000 Volvo  nabavljeno putem operativnog leasinga u 2023. godini. 
Podovom Svetog Florijana održana je javna vatrogasna vježba za sva vatrogasna društva na području Općine Molve kao i za civilnu zaštitu na području Općine.

GOSPODARSTVO 
U prvom polugodištu 2025. godine, Općina je primila od INA-e naknade za pridobivenu količinu energetskih mineralnih sirovina u iznosu od 531.062,13 eura (primljene uplate za razdoblje prosinac 2024.- svibanj 2025. ) što je za cca 7,63 % više u odnosu na isto izvještajno razdoblje 2024. godine.
Nakon provedenog postupka jednostavne nabave, dana 16. travnja 2025. godine potpisao sam Ugovor JN 8/25. o usluzi izrade projektne dokumentacije za izgradnju moderne tržnice. Ugovorena vrijednost usluge iznosi 31.875,00 eura s PDV-om. Projektom izgradnje tržnice dobili  bismo mogućnost plasmana gotovih proizvoda krajnjim potrošačima te za vrijeme održavanja manifestacija i hodočašća predstavili svoje proizvode svim posjetiteljima.
Naručio sam izradu procjembenog elaborata tržišne vrijednosti za nekretninu na k.č. 3200/1 k.o. Novi radi dobivanja vještačkog nalaza i mišljenja procjene tržišne vrijednosti nekretnine te novog pokretanja postupka prodaje.

Također, izdao sam narudžbenicu br 13/25 kojom sam naručio izradu procjene vrijednosti nekretnine kč.br. 12/1 k.o. Molve radi utvrđivanja tržišne vrijednosti.
U organizaciji Udruge vinogradara i voćara Molve i pod pokroviteljstvom Općine Molve, u veljači je održano ocjenjivanje mladih vina koje je provela komisija certificiranih enologa. Na ocjenjivanje je pristiglo 96 uzoraka, a komisija je pohvalila njihovu sve veću kvalitetu.
I dalje je na snazi Sporazum o zajedničkom obavljanju poslova poljoprivrednog redara sa Gradom Đurđevcom te općinama Ferdinandovac, Kalinovac, Kloštar Podravski, Novo Virje, Podravske Sesvete i Virje. Mjesečna obveza iz sporazuma iznosi 265,45 eura.
Na moj prijedlog, općinsko vijeće Općine Molve na 46. sjednici održanoj 20. ožujka 2025. godine donijelo je nekoliko odluka: Odluku o potporama za premije osiguranja usjeva, nasada i stoke u 2025. godini, Odluku o o potporama za kupnju junica i nazimica u 2025. godini, Odluku o potporama za povrtlarstvo, nabavu sadnica i opreme za navodnjavanje u 2025. godini.
Odlukom o potporama za premije osiguranja usjeva, nasada i stoke u 2025. godini odobrava se davanje potpore za premije osiguranja po policama sklopljenim u 2025. godini poljoprivrednicima koji imaju prebivalište na području Općine Molve. 
Potpora za kupnju junica i nazimica odobrit će se poljoprivrednom gospodarstvu

upisanom u Upisnik poljoprivrednih gospodarstava (bez obzira na oblik: OPG, trgovačko

društvo, obrt, zadruga) koje je imalo trošak u 2025. godini za kupnju 3 junice i/ili 3 nazimice uz obvezu uzgoja i držanja najmanje 3 godine od prvog telenja/prašenja. 
Potpora za povrtlarstvo, nabavu sadnica i opreme odobrit će se poljoprivrednom

gospodarstvu upisanom u Upisnik poljoprivrednih gospodarstava (bez obzira na oblik: OPG,trgovačko društvo, obrt, zadruga) koje je imalo trošak u 2025. godini za:

A) sjemenski ili sadni materijal i/ili

B) sadnice povrtlarskih kultura i/ili

C) opremu za navodnjavanje i/ili izgradnju sustava za navodnjavanje na nasadima

    povrća na području Općine Molve.
Zahtjevi za dodjelu prethodno navedenih  potpora zaprimati će se sve do 15. prosinca 2025. godine.
Sukladno odluci općinskog vijeća Općine Molve objavio sam javni poziv za podnošenje zahtjeva za dodjelu subvencija za osnivanje gospodarskih subjekata na području Općine Molve. Rok za dostavu zahtjeva bio je do 17. veljače 2025. godine, a po završetku istog pravo na subvenciju odobrio sam 4 korisnika. 
Temeljem Odluke o potpori usluga umjetnog osjemenjivanja plotkinja i pregleda mesa na trihinelozu za 2024. godinu donio sam zaključke o odobravanju sredstava podnositeljima zahtjeva koji su zadovoljivi uvjete poziva.
U svibnju 2025. godine donio sam zaključke o odobravanju sredstva za subvenciju kapitalnih ulaganja u sredstva za rad i dugotrajnu imovinu. Pravo na subvenciju ostvarilo je 37 korisnika, vrijednosti potpore 59.995,98 eura.
S ponosom mogu naglasiti kako je Općina Molve dobila priznanje po izdvajanju subvencija za gospodarstvo u Republici Hrvatskoj te se upisala na drugo mjesto po izdvajanjima financijskih sredstava per capita po glavi stanovnika za subvencije.

GRADNJA, ODRŽAVANJE OBJEKATA I UREĐAJA KOMUNALNE INFRASTRUKTURE 
Reciklažno dvorište u Molvama na lokaciji Braće Novakovića 12. kontinuirano radi kako bi se uspostavio cjeloviti sustav gospodarenja otpadom na području Općine, ali i podigla svijest lokalnog stanovništva o potrebama i prednostima razvrstavanja i recikliranja otpada. Za izvještajno razdoblje ove godine utrošeno je 12.456,96 eura za upravljanje reciklažnim dvorištem ( zbrinjavanje otpada i prijevoz otpada, obrada razvrstanog otpada na reciklažnom dvorištu i prijevoz otpada vozilom izvan područja grada Koprivnice, te usluga upravljanja reciklažnim dvorištem). 
Od materijalnih rashoda, najveći udio čine rashodi za usluge u iznosu 260.861,82 eura. Najznačajniji utrošak rashoda za usluge odnosi se na usluge tekućeg i investicijskog održavanja realizirane u iznosu 113.593,40 eura  što je za 17,70% manje u odnosu na izvještajno razdoblje prethodne godine ( održavanje nekretnina u vlasništvu Općine Molve, postrojenja i opreme, vozila, održavanje objekata i uređaja  komunalne infrastrukture: nerazvrstanih cesta, javne rasvjete, te održavanje ostalih javnih površina, zimska služba, itd).
Održavanje nerazvrstanih cesta na području Općine Molve povjereno je Ugovorom JN 1/25 od 6. svibnja 2025. godine Obrtu za prijevoz, niskogradnju i usluge LONČAR iz Koprivnice na određeno razdoblje tj. jednu godinu od potpisa ugovora. Ugovorena vrijednost radova iznosi 12.100,00 eura,a podrazumijeva nabavu, prijevoz i razgrtanje prirodnog šljunka te poravnanje i skidanje srednjeg sloja. Ugovor je zaključen temeljem Obavijesti o odabiru najpovoljnije ponude za nabavu radova.Za izvještajno razdoblje realizacija iznosi 12.013,28 eura. 
U studenom 2024. godine sklopio sam Ugovor JN 27/24. o zimskoj službi 2024/2025. sa OPG Žufika vl. Mario Žufika iz Molvi, a predmet ugovora je strojno čišćenje snijega na cestama i drugim javnim površinama te strojno posipavanje ceste solju i kamenčićima u slučaju poledice na području Općine Molve sukladno Planu čišćenja snijega u zimskom periodu  2024./2025. na području Općine Molve . Ugovor je sklopljen za razdoblje od 15.11.2024. do 15.03.2025.godine. S obzirom da u razdoblju od 01.01.2025. do 15.03.2025.godine nisu izvršeni stvarni sati rada za uslugu koja je predmet ugovora, zaračunata je naknada za stanje pripravnosti odnosno dežurstvo u iznosu 3.125,00 eura. 

Sufinancirao sam troškove nastale na obnovi kolnika i modernizaciji županijske ceste (Gola-Repaš) u iznosu 19.723,49 eura isplatom na račun Županijskoj upravi za ceste Križevci.

Izvođač radova Betaprom d.o.o iz Koprivnice ispostavio je okončanu situaciju za obavljene radove vezano uz projekt „Građenje i opremanje dječjeg igrališta u naselju Repaš” zaključno s mjesecom veljača 2025. godine u iznosu 10.397,93 eura. Prema okončanoj situaciji ukupna vrijednost  obavljenih radova iznosi 26.938,08 eura. Uslugu stručnog nadzora obavila je tvrtka Petgrad d.o.o. iz Koprivnice koja je ispostavila fakturu na iznos 230,00 eura za uslugu stručnog nadzora temeljem okončane situacije.
TURIZAM, KULTURA, RELIGIJA I SPORT
Koprivničko –križevačka županija kao partner sudjeluje u projektu IBC – Socijalna inkluzija valorizacijom baštine uzduž postojećih biciklističkih staza u pograničnim područjima, koji se financira iz Interreg Programa transnacionalne suradnje dunavske regije.  Cilj projekta je vrednovanje prirodne i kulturne baštine u pograničnim područjima kroz transnacionalni razvoj biciklističkih staza ( Rute Željezne zavjese i Europske Amazone) i osmišljavanje inovativnih turističkih proizvoda. U sklopu projekta planira se digitalna prezentacija baština, atrakcija i turističke ponude Koprivničko-križevačke županije. Uz predstavljanje sadržaja putem web stranice planira se i nabava digitalnih uređaja ( info kioska ili digitalnih totema) putem kojih će se sadržaj prezentirati i neposredno na lokacijama na kojima se posjetitelji zadržavaju. Kako je na području Općine Molve planirano postavljanje info kioska u mjestu Molve kod Crkve uznesenja BDM, u veljači 2025.godine na zahtjev Koprivničlko-križevačke županije dao sam suglasnost za postavljanje kioska i korištenje električne energije za rad uređaja kako bi se sprovela javna nabava i postavili uređaji.
Kao i svake godine povodom Uskrsa tako i ove vrijedni slikari iz Molvarskog likovnog kruga oslikali su uskršnje pisanice. U tu svrhu osigurao sam akriline boje za oslikavanje pisanica i ugovorio naknade slikarima za usluge oslikavanja pisanica temeljem sklopljenog autorskog honorara. 
Društvo za povjesnicu i starine Molve, u subotu 16. ožujka 2025. organiziralo je radionicu izrade pisanica, umijeća koje od 2008. godine ima svojstvo nematerijalnog kulturnog dobra Republike Hrvatske.Radionica je organizirana u suradnji s Muzejom grada Koprivnice, a okupila je pedesetak sudionika iz više udruga. Osim članova i članica Društva za povjesnicu i starine sudjelovale su i Domaćice iz Molvi, Repaša i Molvi Greda, a uključili su se i učenici Osnovne škole Molve.Podsjetimo, umijeće ukrašavanja uskršnjih jaja – pisanica u Podravini umijeće je koje se u kontinuitetu održalo do danas, a kao pozitivan primjer prenošenja ovog kulturnog blaga svakako treba istaknuti Molve i naselja u Općini Molve u kojima je tradicija pisanja pomoću voska čuvana i prenošena gotovo u svakoj obitelji.
U prostorijama Općine Molve uoči Cvjetnice, svečano je otvorena tradicionalna izložba pisanica i ručnih radova, koju već dugi niz godina s velikim entuzijazmom organizira Društvo za povjesnicu i starine Molve.
U svibnju 2025.godine sklopio sam Ugovor JN 37/025. o nabavi molvarskih jalži sa tvrtkom DESYRE d.o.o. iz Vidovca, a predmet ugovora bila je kupoprodaja rasadničarskih proizvoda: zemlje, pelargonija caliope i žardinjera. Kao doprinos cijelokupnom izgledu privatnih i javnih površina na području Općine Molve i turističkoj atraktivnosti kraja te poticaj da mještani nastave doprinositi uređenju okoliša kako bi se podigla ekološka svijest 

darovane su molvarske jalže svakom kućanstvu.
Odobrio sam novčana sredstva  za potrebe organiziranja  Festivala žena Udruga žena iz ruralnih područja Koprivničko-križevačke županije donacijom u iznosu 600,00 eura. Festival je održan u Goli dana 10. svibnja 2025. godine, a na festivalu je sudjelovala i Andriana Lončar iz Repaša koja je dobila priznanje za njegovanje međugenaracijskog uvažavanja i posvećenost obitelji te za životnu svestranost i ustrajnost u raznovrsnim poslovima uz očuvanje tradicije.
Zaključkom o sponzorstvu odobrio sam financiranje zapisa sa naglascima i preglasima, grafičkog dizajna, pripreme tiska i tisak knjige “Rječnik molvarskog govora” u iznosu 5.000,00 eura autorici Sanji Kovačić. Novo izdanje Rječnika molvarskog govora predstavljeno je u u travnju 2025.godine u sklopu kulturno-umjetničkog programa u Galeriji Mijo Kovačić u Koprivnici.
Temeljem potpisanog Ugovora o subvencioniranju članarine korisnicima knjižnice sa područja Općine Molve sa Knjižnicom i čitaonicom „Fran Galović“ iz Koprivnice i Ugovora o suradnji  pružene su knjižne usluge dolaskom bibliobusa na stajalište korisnika –Općine Molve dva puta mjesečno i omogućeno je korištenje knjižne građe.
Grafičku pripremu i tisak časopisa MIL, službenog glasnika Općine Molve, kalendara i čestiti povjerio sam tvrtki LDesign j.d.o.o. iz Koprivnice sukladno provedenom postupku jednostavne nabave i sklopljenog ugovora JN 2/25. Vrijednost ove usluge sveukupno  iznosi 11.584,00 eura bez PDV-a.
Izdano je novo 63. izdanje molvarskog informativnog lista MIL-a povodom blagdana.
Temeljem podnesene zamolbe za pomoć odobrio sam sredstva u iznosu 150,00 eura za troškove prijevoza na treninge i natjecanje članu Atletskog kluba Koprivnica. Podržao sam novčanom donacijom sudjelovanje na Svjetskom juniorskom šahovskom prvenstvu koje se održalo u Indiji u iznosu 1.200,00 eura.
Predložio sam Općinskom vijeću Općine Molve donošenje Odluke o o sufinanciranju članarina članovima udruga i klubova sa područja Općine Molve u 2025. godini kojom bi se članovima udruga i klubova sa područja Općine Molve sufinacirala članarina u visini do 80% iznosa godišnje članarine odnosno najviše do iznosa od 200,00 eura.Općinsko vijeće istu Odluku je uvažilo te je izglasalo na 46. sjednici održanoj 20.ožujka 2025. godine. Zainteresirane fizičke osobe koje udovoljavaju uvjetima javnog poziva mogli su podnijeti svoje zahtjeve do 30. lipnja 2025. godine.
U suradnji sa Dobrovoljnim vatrogasnim društvom Molve Grede kao projektnim partnerom, prijavio sam projekt „ Opremanje društvenog doma u naselju Molve Grede“ na Natječaj za provedbu intervencije 2.1.“Očuvanje i održivo korištenje razvojnih resursa te jačanje suradnje razvojnih dionika“sukladno Lokalnoj razvojnoj strategiji LAG-a „PODRAVINA“ za razdoblje 2023. – 2027. godine. Svrha projekta je unaprijediti kvalitetu društvenog života u naselju Molve Grede kroz opremanje društvenog doma novom, funkcionalnom i suvremenom opremom, čime će se omogućiti njegovo kvalitetno i redovito korištenje za potrebe lokalne zajednice. Vrijednost projekta procijenjuje se na 47.600,00 eura, a očekivani intenzitet potpore 100%. Sporazum o partnerstvu sa Dobrovoljnim vatrogasnim društvom Molve Grede za provedbu projekta potpisao sam dana 12.lipnja 2025. godine.Stručnu pomoć u pripremi projektnog prijedloga na navedeni natječaj zatražio sam od razvojne agencije PORA KKŽ kroz sklopljeni sporazum.
SOCIJALNA ZAŠTITA , HUMANITARNA SKRB I OSTALE NAKNADE OBITELJIMA I KUĆANSTVIMA
Općina Molve raznim projektima i mjerama nastoji pomoći i stvoriti bolje uvjete za osobe starije životne dobi. Tako sam u travnju 2025. godine organizirao zanimljivo i edukativno predavanje dr. Ive Belana,uglednog liječnika iz Zagreba koji je govorio o najnovijim znanstvenim otkrićima o usporavanju procesa starenja.
 Provedba projekta „Brižne ruke Podravske“ traje, a Općina Molve, kao projektni partner, zaposlila je 3 žene  koje su započele sa radom 1.srpnja 2024. godine te pružaju usluge starijim osobama pomažući im u svakodnevnim aktivnostima poput pripreme obroka, nabave hrane, obavljanja kućanskih poslova i održavanja osobne higijene. Podsjetno, ukupna vrijednost projekta iznosi 1.188.000,00 eura, a sam projekt financiran jer sredstvima Europske unije iz Europskog socijalnog fonda plus, Operativni program Učinkoviti ljudski potencijali 2021. - 2027. (85%) i sredstvima Državnog proračuna (15%). U tu svrhu primljena su sredstva u iznosu 14.661,66 eura na ime podnesenih ZNS-a Općini Kalinovac, nositelju projekta.
Projekt  „Punina života“, dnevni boravak namijenjen mještanima treće životne dobi svakim danom doprinosi socijalnoj uključenosti i aktivnom starenju osoba s područja Općine Molve te tako opravdava svoju svrhu postojanja. Glavni cilj projekta je unapređenje socijalne infrastrukture kako bi se razvila mreža dostupnih usluga koja će određenim skupinama omogućiti ispunjavanje potreba u zajednici u kojoj žive i uključiti ih u procese aktivnog starenja.  Za ovo izvještajno razdoblje, a u svrhu provedbe projekta,  isplatio sam donaciju Samostanu uznesenja Blažene Djevice Marije franjevaca konventualaca Molve u iznosu 38.000,00 eura.U svibnju 2025. godine sa Koprivničko-križevačkom županijom sklopio sam Ugovor o međusobnim odnosima u sufinanciranju troškova usluga boravka za osobe starije životne dobi na području Općine Molve u 2025. godini temeljem kojeg je županija doznačila 10.000,00 eura u svrhu sufinanciranja spomenutog projekta „Punina života“.
Kao poticaj humanitarnog djelovanja participirao sam u  troškovima  općinskog društva Crvenog križa Molve u svoti 703,27 eura povodom dana dobrovoljnog darivanja krvi i isplatio tekuću donaciju Općinskom ogranku UHDDR Molve u iznosu 800,00 eura. 
Isplatio sam sredstva u iznosu 250,00 eura za obilježavanje 33.obljetnice braniteljskih postrojbi koja se održavala u Đurđevcu. 
Donio sam Zaključak o dodjeli Uskrsnica u iznosu od 40,00 eura osobama koje zadovoljavaju uvjete o stjecanju prava na isplatu  i dodjelu poklon paketa „ Molvarska košarica“ svakom kućanstvu prehrambenim proizvodima. Općina Molve tradicionalno povodom blagdana daruje svoje mještane raznim prigodnim proizvodima zbog čega je jedinstvena u Hrvatskoj. Javnim pozivom u ožujku 2025.godine pozvao sam sve proizvođače domaćih i tradicijskih proizvoda s područja Općine Molve da se odazovu na sudjelovanje u projektu kreiranja „MOLVARSKE KOŠARICE“  koja  će biti i  prigodan dar za naše posjetitelje i suradnike, a po jednu košaricu dobila je svaka obitelj u Općini Molve povodom Uskrsa.
U duhu uskršnjih blagdana, Općina Molve još je jednom pokazala toplinu i solidarnost prema svojim najranjivijim mještanima. Članovi Socijalnog vijeća s pažnjom su podijelili poklon pakete, donoseći ne samo osnovne prehrambene namirnice, već i poruku zajedništva i brige.
Odobrio sam sponzorstvo u iznosu 150,00 eura za organiziranje memorijalnog turnira “Memorijala braće Kolar” na Stadionu NK Mladost Molve koji se održavao u razdoblju 27.lipnja do 28.lipnja 2025.godine.
Sukladno Odluci o sufinanciranju plaćenih troškova skupljanja i odvoza otpada obiteljima i samcima na području Općine Molve za vrijeme važenja koncesije koncesionara, odobreno je podnositeljima zahtjeva 11.143,88 eura.
Temeljem raspisanog javnog poziva iz travnja 2024. godine te zaprimljenih zahtjeva u izvještajnom razdoblju, donio sam zaključke o odobravanju pomoći u iznosu 89.560,84 eura temeljem Programa mjera za rješavanje stambenog pitanja mladih obitelji na području Općine Molve.
Temeljem Odluke o subvenciji korištenja obnovljivih izvora energije u kućanstvu na području Općine Molve donio sam zaključke o odobravanju subvencije kojom su podnositeljima zahtjeva subvencionirani troškovi vezani za nabavu i ugradnju solarne elektrane u kućanstvu za vlastitu potrošnju u visini do 40% troškova. Navedena subvencija tereti proračunska sredstva u iznosu 14.663,03 eura. Na taj način želim potaknuti mještane da smanje potrošnju električne energije i tako ostvare značajne uštede što u konačnici doprinosi i očuvanju okoliša za buduće generacije.
U svrhu obavljanja komunalne djelatnosti provedbe obveznih preventivnih mjera deratizacije i dezinsekcije javnih površina, stambenih i poslovnih prostora na području Općine Molve, a sukladno provedenom postupku jednostavne nabave, evidencijski broj nabave JN-5/25. ,u travnju 2025. godine sklopio sam sa ICC 3D d.o.o. Ugovor o nabavi usluga deratizacije i dezinsekcije na području Općine Molve. Ugovorom je izvršavanje usluge provedbe obveznih preventivnih mjera deratizacije ugovorena dva puta godišnje i mjera dezinsekcije obračunom po jednom tretmanu.

Uslugu stručnog nadzora nad provođenjem preventivne deratizacije i dezinsekcije osigurao sam potpisivanjem Ugovora o pružanju usluga sa Zavodom za javno zdravstvo Koprivničko-križevačke županije iz Koprivnice.

Sukladno Uredbi o standardu kvakvoće voda ("Narodne novine" broj 96/19.), ali i spoznaje o velikom broju kupaća koji borave na jezeru Čingi –Lingi, naručio sam analizu kakvoće vode od strane Zavoda za javno zdravstvo kako bi  spriječio bilo kakvu moguću potencijalnu opasnost od zaraze bolesti u sezoni kupanja. 
Zaprimljeni su računi Komunalija d.o.o. za izvedene radove priključka na sustav vodoopskrbe na području Općine Molve u iznosu 15.555,85 eura. Subvencija po navedenoj osnovi iznosi 915,05 eura po korisniku, a za izvještajno razdoblje subvencionirano je 17 korisnika.
Sukladno pozivu na dostavu ponuda za jednostavnu nabavu usluge skupljanja i zbrinjavanja napuštenih ili izgubljenih životinja na području Općine Molve, sklopio sam Ugovor sa Veterinarskom stanicom Koprivnica d.o.o. koja će vršiti navedenu uslugu na temelju Zakona o zaštiti životinja i drugim važećim propisima i pravilima struke kao i ponudbenom troškovniku. Ugovor sam sklopio na rok od 1 (jedne) godine. Usluge iz ugovora obuhvaćaju hvatanje pasa lutalica, zbrinjavanje pasa nepoznatog vlasnika u skloništu za životinje i skrb nad životinjama u skloništu do udomljenja.Ukupna vrijednost usluge prema ponudbenom listu davatelja usluge iznosi 11.984,13 eura s PDV-om.
Uz navedeno, Program socijalne skrbi i novčane pomoći obuhvaća sufinancirane troškove rada gerontodomaćica u iznosu 20.481,25 eura s  glavnom zadaćom pružanja pomoći i poboljšanja kvalitete života starijih osoba u suradnji sa našim Selskim komunalnim poduzećem d.o.o.o.,  pomoći obiteljima i kućanstvima socijalnog karaktera 3.722,38 eura, pomoći za novorođeno dijete 8.000,00 eura, sufinanciranu uslugu plaćanja naknade za obradu računa s osnove plaćanja komunalne i vodne naknade u Hrvatskoj pošti d.d. 142,15 eura.
PODRUČJE PREDŠKOLSKOG, ŠKOLSKOG, SREDNJOŠKOLSKOG I VISOKOG OBRAZOVANJA

Podnositeljima zahtjeva koji su priložili sve tražene dokumente i ispunili uvjete propisane Odlukom o sufinanciranju troškova terenske nastave i ekskurzija učenicima Osnovne škole Molve u šk.god.2023/2024. i Odlukom o financiranju troškova nabave radnih bilježnica za učenike Osnovne škole Molve u školskoj godini 2024./2025., odobrio sam financiranje i isplatio sredstva.

Temeljem sklopljenog Ugovora za građenje i opremanje igrališta dječjeg vrtića „Pčelica“ u naselju Molve (JN 25/24)  tvrtka Armadom d.o.o. iz Virovitice ispostavila je okončanu situaciju za izvedene radove zaključno sa mjesecom ožujkom 2025. godine u vrijednosti 15.799,63 eura sa PDV-om. Ugovorena vrijednost radova iznosila je 24.687,50 eura s PDV-om,  a vrijednost ukupno izvedenih radova iznosi 24.674,63 eura s PDV-om te obuhvaća uređenje čestice na kojem se nalazi postojeći dječji vrtić i dječje igralište na način da su postavljena dva nova igrala trampolina ukopanih u zemlju, obnovljena je  postojeća ograda oko predmetnih građevinskih čestica, postavljena nova ulazna/izlazna vrata na sjevernom dijelu građevne čestice i postavljena nova ograda na terasi postojećeg dječjeg vrtića. Uslugu stručnog nadzora izvršila je tvrtka Petgrad d.o.o. iz Koprivnice.Zapisnikom o preuzimanju izvršenih radova utvrđeno je da su svi radovi građenja i opremanja igrališta izvršeni u navedenom roku do 7. ožujka 2025. godine sukladno predmetnom ugovoru, pripadnom troškovniku te sukladno pravilima struke. Podsjetno, projekt je sufinanciran sredstvima Ministarstva demografije i useljeništva u okviru Programa unapređenja roditeljstva i potpore mladima, a dodijeljeni iznos sufinanciranja iznosi 8.836,66 eura, a sredstva su uplaćena u korist žiroračuna Općine Molve 9.prosinca 2024.godine.
U veljači 2025. godine Ministarstvo demografije i useljeništva objavilo je Poziv za dodjelu bespovratnih sredstava „Dostupnost kvalitetnih i priuštivih  sadržaja za djecu u lokalnim zajednicama kroz opremanje i uređenje igrališta za djecu“ na temelju Provedbenog programa Ministarstva demografije i useljeništva za razdoblje od 2025. do 2028. godine.

Radi prijave na ovaj poziv zatražio sam ponudu za uslugu izrade projektne dokumentacije – idejno rješenje, glavni projekt, građevinski projekt i projektantski troškovnik za uređenje i opremanje dječjeg igrališta u naselju Molve na k.č.br. 1246, k.o. Molve ( Marijanska ulica).Projekt obuhvaća opremanje igrališta novim dječjim igralima prilagođenima djeci različitih uzrasta, uključujući klackalicu, vrtuljak, ljuljačke, spiralni tobogan, mali tobogan te kombinirano igralo. Uz igrala, postavit će se urbana oprema i urediti okoliš. Prostor će biti ograđen i osvijetljen javnom rasvjetom.Ukupni prihvatljivi troškovi projekta iznose 45.066,88 eura. Sa ožujkom 2025.godine podnio sam nadležnom ministarstvu Prijavni obrazac sa popratnom dokumentacijom za projekt “Uređenje i opremanje dječjeg igrališta u naselju Molve” koji je pozitivno ocijenjen te su Ugovor o dodjeli bespovratnih sredstava Općini Molve dodjeljena bespovratna sredstva u iznosu 36.053,50 eura što čini 80% intenzitet potpore.
Jedan od prioritetnih ciljeva općine je omogućiti maksimalno poželjne uvjete za mlade obitelji s ciljem njihovog ostajanja u općini na način da se omogući pohađanje vrtića za svu djecu. U svrhu provedbe projekta i pokretanja otvorenog postupka nabave „ Radovi izgradnje Dječjeg vrtića u Repašu“, u prosincu 2024. godine imenovao sam stručno povjerenstvo za javnu nabavu, objavio dokumentaciju za prethodno savjetovanje sa zainteresiranim gospodarskim subjektima koje je trajalo zaključno do 23. prosinca 2024. godine, te objavio postupak nabave u EOJN s rokom dostave 17. siječnja 2025. godine. U postupku nabave zaprimljene su dvije ponude, a izabrana je ekonomski najpovoljnija ponuda odnosno ponuditelj koji je dokazao sposobnost za obavljanje profesionalne djelatnosti, tehničku i stručnu sposobnost. Temeljem Odluke o odabiru sklopio sam ugovor o javnoj nabavi „Radovi izgradnje Dječjeg vrtića u Repašu“ sa tvrtkom GT JURA d.o.o. iz Virja, a ukupna vrijednost ugovora iznosi 1.408.133,44 eura sa PDV-om.Ugovoreni rok za izvođenje radova je 12 mjeseci od dana uvođenja u posao,a  koje je službeno izvršeno dana 23. travnja 2025. godine. Podsjetno, projekt je prijavljen na natječaj za dodjelu bespovratnih sredstava Europske unije „ NextGenerationEU“ „Izgradnja, dogradnja, rekonstrukcija i opremanja predškolskih ustanova“ (NPOO.C3.1.R1-I1.01) u sklopu Nacionalnog plana oporavka i otpornosti 2021.-2026.te su odobrena ukupna bespovratna sredstva u iznosu od 363.129,00 eura.

Ministarstvo znanosti, obrazovanja i mladih donijelo je Odluku o kriterijima za dodjelu sredstava potrebnih za završetak investicija financiranih iz projekata Europske unije za izgradnju ili rekonstrukciju dječjih vrtića kojima je osnivač JLP(R)S. U skladu s Odlukom, početkom lipnja 2025.godine, Općina Molve podnijela je zahtjev za dodjelom dodatnih sredstava u iznosu 396.870,40 eura  za predmetnu investiciju. 
Krajem travnja 2025.godine podnio sam Ministarstvu znanosti, obrazovanja i mladih Izvješće o korištenju sredstava za fiskalnu održivost dječjih vrtića za 2024.godinu kojim su prenesena/neutrošena sredstva iz 2023.godine namjenski u cijelosti utrošena sukladno Odluci o dodjeli sredstava za fiskalnu održivost dječjih vrtića za pedagošku godinu 2024./2025.godinu.

U prvom polugodištu 2025. godine Općina je sufinancirala rad Dječjeg vrtića “Pčelica” Molve u iznosu 168.960,49 eura.
Nastavljena je provedba Pilot projekta javnog poziva jedinicama lokalne samouprave za sufinanciranje provedbe edukativnih, kulturnih i sportskih aktivnosti djece predškolske dobi i djece od I. do IV. razreda osnovne škole sukladno Provedbenom programu Središnjeg državnog ureda za demografiju i mlade za razdoblje 2021. - 2024.godine. U prethodnoj 2024. godini, Općini Molve odobreno je financiranje u iznosu od 11.000,00 eura za provedbu edukativnih i sportskih aktivnosti za djecu predškolske dobi, nakon uspješnog apliciranja na Javni poziv Središnjeg državnog ureda za demografiju i mlade.Financijska sredstva iskorištena su za provođenje kraćeg programa ranog učenja engleskog jezika i male škole nogometa za djecu iz Dječjeg vrtića “Pčelica” Molve, što uključuje nabavu sportske opreme, besplatno pohađanje škole i radne materijale kako bi se djeci osigurali kvalitetni materijalni uvjeti.
PRIHODI I PRIMICI/RASHODI I IZDACI, REZULTAT POSLOVANJA

Proračun Općine Molve za 2025. godinu donijelo je Općinsko vijeće Općine Molve na 41. sjednici održanoj 22. studenoga 2024. godine. Proračunom su planirani uravnoteženi prihodi i primici sa rashodima i izdacima u svoti od 10.524.547,00 eura. I.Izmjene i dopune Općinsko vijeće Općine Molve donijelo je 27. veljače 2025. godine, u svoti planiranog proračuna od 10.732.944,00 eura.

Na 47. sjednici održanoj 9. travnja 2025. godine Općinsko vijeće Općine Molve donijelo je II. Izmjene i dopune Proračuna za 2025. u svoti planiranih prihoda i primitaka, te rashoda i izdataka 12.586.811,00 eura.

Temeljem članka 89. Zakona o proračunu (Narodne novine broj 144/21.) Općinsko vijeće Općine Molve na svojoj je 2. sjednici usvojilo Godišnji izvještaj o izvršenju proračuna za 2024. godinu. 

Za prvo polugodište  2025. godine  Općina Molve ( bez proračunskog korisnika dječjeg vrtića „Pčelica“ Molve) ostvarila je manjak prihoda i primitaka u iznosu 361.417,63 eura kao razlika ostvarenih prihoda i primitaka u iznosu 1.236.010,87 eura i rashoda i izdataka u iznosu 1.597.428,50 eura.
Kao općinski načelnik i dalje mi je prioritet zadržati transparentnost i biti otvoren prema javnosti te kroz niz mjera i aktivnosti težiti k ostvarenju nastavaka pružanja javnih usluga zadovoljavajuće kvalitete, te nastaviti sa projektima i investicijama  s ciljem unaprijeđenja društvene, javne, komunalne, socijalne i okolišne infrastrukture kao preduvjeta za ulaganje, gospodarski razvitak, jačanje konkurentnosti, razvoj potencijala i demografsku revitalizacija Općine Molve. Nadalje, truditi ću se i dalje osigurati najbolje uvjete za kvalitetan odgojno obrazovni rad, ublažiti negativne demografske tenedencije i osigurati ravnomjerni razmještaj stanovništva te poboljšati standard življenja na području općine Molve.
OPĆINSKI NAČELNIK OPĆINE MOLVE








            _______________________

            Zdravko Ivančan, mag.ing.agr.

